CELEX: 32016D1925
Language: sk
Date: 2016-10-31 00:00:00
Title: Vykonávacie rozhodnutie Komisie (EÚ) 2016/1925 z 31. októbra 2016 o zrušení vykonávacieho rozhodnutia (EÚ) 2016/17, ktorým sa podľa smernice Rady 2002/53/ES povoľuje Spojenému kráľovstvu zakázať na svojom území obchodovanie s jednou z odrôd konope uvedených v spoločnom katalógu odrôd poľnohospodárskych rastlinných druhov [oznámené pod číslom C(2016) 6860]

4.11.2016   
            
            
               SK
            
            
               Úradný vestník Európskej únie
            
            
               L 297/16
            
         VYKONÁVACIE ROZHODNUTIE KOMISIE (EÚ) 2016/1925
   z 31. októbra 2016
   o zrušení vykonávacieho rozhodnutia (EÚ) 2016/17, ktorým sa podľa smernice Rady 2002/53/ES povoľuje Spojenému kráľovstvu zakázať na svojom území obchodovanie s jednou z odrôd konope uvedených v spoločnom katalógu odrôd poľnohospodárskych rastlinných druhov
   
      
         [oznámené pod číslom C(2016) 6860]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1), a najmä na jej článok 18,
   keďže:
   
               (1)
            
            
               V článku 32 ods. 6 nariadenia Európskeho parlamentu a Rady (EÚ) č. 1307/2013 (2) sa stanovuje, že v snahe zabrániť poskytnutiu podpory na nelegálne plodiny možno na plochy využívané na pestovanie konope poskytnúť podporu len v prípade, že obsah tetrahydrokanabinolu (ďalej len „THC“) používaných odrôd nepresahuje 0,2 %.
            
         
               (2)
            
            
               V článku 45 ods. 3 vykonávacieho nariadenia Komisie (EÚ) č. 809/2014 (3) sa stanovuje, že ak priemer všetkých vzoriek danej odrody konope prekročí obsah THC stanovený v článku 32 ods. 6 nariadenia (EÚ) č. 1307/2013 v druhom roku, príslušný členský štát požiada o povolenie zakázať obchodovanie s touto odrodou v súlade s článkom 18 smernice 2002/53/ES.
            
         
               (3)
            
            
               Komisia dostala 28. apríla 2015 žiadosť Spojeného kráľovstva o povolenie zakázať obchodovanie s odrodou konope Finola, pretože obsah THC v nej prekročil druhý rok za sebou povolenú hranicu 0,2 %.
            
         
               (4)
            
            
               V nadväznosti na uvedenú žiadosť Komisia prijala vykonávacie rozhodnutie Komisie (EÚ) 2016/17 (4) a povolila Spojenému kráľovstvu zakázať na svojom území obchodovanie s uvedenou odrodou konope.
            
         
               (5)
            
            
               Dňa 15. marca 2016 Spojené kráľovstvo oficiálne informovalo Komisiu o tom, že ďalším testovaním vzoriek odrody konope Finola sa zistilo, že obsah THC v roku 2014 neprekročil prahovú hodnotu 0,2 % stanovenú v článku 32 ods. 6 nariadenia (EÚ) č. 1307/2013.
            
         
               (6)
            
            
               V tejto súvislosti Spojené kráľovstvo požiadalo o zrušenie vykonávacieho rozhodnutia (EÚ) 2016/17.
            
         
               (7)
            
            
               Uvedené vykonávacie rozhodnutie by sa preto malo zrušiť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Zrušenie vykonávacieho rozhodnutia (EÚ) 2016/17
   Vykonávacie rozhodnutie (EÚ) 2016/17 sa zrušuje.
   Článok 2
   Adresát
   Toto rozhodnutie je určené Spojenému kráľovstvu Veľkej Británie a Severného Írska.
   
      V Bruseli 31. októbra 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 193, 20.7.2002, s. 1.
   
      (2)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
   
      (3)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).
   
      (4)  Vykonávacie rozhodnutie Komisie (EÚ) 2016/17 zo 7. januára 2016, ktorým sa podľa smernice Rady 2002/53/ES povoľuje Spojenému kráľovstvu zakázať na svojom území obchodovanie s jednou z odrôd konope uvedených v spoločnom katalógu odrôd poľnohospodárskych rastlinných druhov (Ú. v. EÚ L 5, 8.1.2016, s. 7).